СІНЯЕ НЕБА ШЭРАЕ НЕБА
I
Дзяўчынка й хлопчык шумна весялілся на старой дзіцячай пляцоўцы.
З гучнымі крыкамі, дзяўчынка, парушыўшы адно з правілаў гульні ў мяч, бегла ад хлопца праз увесь двор.
- Не дагоніш! – крычыла яна, шпарка бегучы па пажоўклай восеньскай траве.
- А ну стой! – выкрыкнуў ёй наўздагон хлопец, але, незаўважыўшы праз сваю злосьць выпіраючы зь няроўнага асфальту каменьчык, спатыкнуўся аб яго і паляцеў тварам проста ў зямлю.
Пачуўшы гучнае “А-а-й!”, дзяўчынка разьвярнулася, і хуценька падбегла да пацярпелага.
- Янька?! Янька! Ты ў парадку? Моцна пляснуўся? – засыпала хлапчука пытаньнямі растрывожаная дзяўчынка.
Хлопец, сабраўшыся з моцамі, узьняўся і ўстаў на ногі:
- Ды я нічога не адчуў нават! – сказаў ён ганарліва, і, пабачыўшы разгубленую сяброўку, дадаў: 
- Таму можаш не хвалявацца, Аліса, вось бачыш, нават крыві няма, - хлопчык паказаў пальцам на мейсца ўдару, дзе хутка павінны будзе выскачыць нядрэнны такі гуз.
- Янька!!! – крыкнула Аліса, гатовая ўжо заплакаць.
- Ды ўсё добра, добра… Вось бачыш, я ж на нагах стаю, значыць жывы, таму нічога дрэннага й не адбудзецца.
- Праўда?
- Праўда-праўда… Вось толькі яшчэ адзін раз ты кінеш мяч не па правілах…
- Больш ніколі не парушу правілы, абяцаю!!! Прабач мне, Янька! – маліла хлопца дзяўчынка, ужо не трымаючы сьлёзаў.
- Добра-добра… - сказаў хлопчык, трымаючы ў абдымках Алісу. Адвёўшы погляд трошкі ўверх, удалячынь, ён зноў успомніў адзін выпадак, які адбыўся летась у школе.
Янка з Алісаю былі аднакласьнікамі і заўсёды трымаліся разам, бо ведалі адно аднаго здаўна. Іншых сяброў у школе ў іх не было, ды і адкуль ім было ўзяцца, калі ў сьценах школы паўсюль панавала варожасьць і нянавісьць: паміж настаўнікамі, настаўнікамі й вучнямі, і, ўрэсьце, паміж самімі вучнямі…
- Гэй, дзяўчаты! – крыкнуў Янку з Алісаю мясцовы школьны задзіра, калі тыя ўдваіх гулялі ў новую карткавую гульню. Побач зь ім, як звычайна, стаялі ягоныя памагатыя.
- Я чуў што ў Янінкі з Аліскаю новы набор картак зьявіўся, можа, вы мне дазволіце пазычыць іх, скажам на дзянёк? Проста паглядзець…
- Янька… - шапнула разгублена хлопцу Аліса, не разумеючы, што рабіць у такой сітуацыі. Янка ж толькі ўздыхнуў, ведаючы, што нічым сабе ў гэтай сітуацыі не дапаможа. У школе пануючым быў адзін старажытны пастулат: выжывае той, хто мацьней, і паводле яго, павінны быў існаваць ахвярны казёл, кім хлопец, па сутнасьці і зьяўляўся…
Асабліва юныя драпежнікі любілі зьдзеквацца з Алісінага “Янькі”, і таму заўсёды перадражнівалі хлопца, заўсёды клічучы яго Янай ці Янінаю.
- Янінка, шаноўная, можна нам калі ласка глянуць на вось гэтую картку? Мы толькі на хвілінку… - прамаўлялі яны з вар’яцкімі ўхмылкамі на тварах.
Янка разумеў што нічога ня можа зрабіць, для сябе, але, прынамсі ён мог зрабіць хоць штосьці для Алісы…
- Добра… Зараз я вам пакажу… Наймацьнейшую картку!
Хлопец падскочыў са стула, і, як сапраўдны супергерой, умазаў правадыру зграі кулаком проста ў морду.
Кат, на секунду ашаломеўшы ад нечаканай сьмеласьці ахвяры, хутка прыйшоў у сябе і прыкра, зь неперадавальнай пагардаю, глянуў на яе:
- Ну, калі ня хочаш па-добраму…
Уся банда акружыла Янку і, без аніякага папярэджаньня, пачала яго дубасіць: па нагах, па руках, па галаве… Удары, боль, які ішоў за імі, панічныя крыкі Алісы, злосныя выкрыкі школьных хуліганаў – усё зьмяшалася ў Янкавым сьвеце, і, хутка, гэтая палітра падзей і пачуцьцяў расчынілася і пераўтварылася ў нішто…
Калі Янка прачнуўся, ён, не зважаючы ўвагі на боль ва ўсім ягоным целе, адразу пачаў вачыма шукаць Алісу. Яна сядзела на тым жа мейсцы, некранутая (дзякуй богу!), але вельмі спужаным позіркам глядзела ці то на хлопца, ці то на нешта, што стаяла над ім. Узьняўшы вочы, ён пабачыў разьлютаваны твар дырэктрысы. Як усё складзецца далей, ён ужо цудоўна ведаў.
Ведаў, як ён пойдзе да дырэктрысы разам з бацькамі, дзе тая будзе крычаць на яго гадзіну ці дзьве за тое, што ён, нягоднік, у міралюбнай суполцы сярэдняй школы нумар сямнаццаць, ужыў гвалт да, па-першае, сына дырэктрысы, а па-другое, да роўнага, такога жа як сам Янка, аднакласьніка! За тое, што не захацеў дзяліцца са сваімі аднакласьнікамі карткамі, на якія назапашваў з абедаў разам з Алісаю ўжо колькі месяцаў! За тое, што не зьяўляецца сацыяльна-актыўным членам калектыва, і тэдэ і тэпэ! Схадзіўшы “на ковёр”, Янка вернецца да роднае хаты, дзе пачнецца ўжо другая частка ягонага пакараньня: агідныя крыкі бацькі й плач маці, “якую пачвару мы ўзгадавалі, божа!..”. І, затым, як фінальная частка праграмы, яшчэ не адыйшоўшае ад пабіцьця ў школе цела Янкі ізноў зьведае што такое непераносны фізічны боль…
Але яму было ўсё роўна што адбудзецца зь ім далей, бо гэта ўсё ён не лічыў сапраўдным. Ва ўсім гэтым працэсе ён быў хіба што назіральнікам, яго гэта ніяк не хвалявала.
Хвалявала яго толькі Аліса, час, што яны вабяць разам, і тое, што зь ёй нічога дрэннага не здарыцца. Сьвету па-за Алісай для яго не існавала. Гэткім жа было і ейнае ўспрыманьне сьвету, яно было ўласьціва ім абодвум.
…
Хлопчык зь дзяўчынкаю стаялі пад сінім небам.
- Абяцай, што мы заўсёды будзем разам.
- Абяцаю. Разам назаўжды.
***
Аднак аднойчы здарылася тое, што Янка ніяк ня мог усьвядоміць – Аліса зьнікла. Зьнікла, пры гэтым, не як звычайна зьнікаюць людзі, а быццам яе проста наўмысна выдалілі са сьвету, была – і няма. Усё што памятаў Янка гэта тое, як яны гулялі ў двары і, раптам, проста за адно імгненьне ўсё зьмянілася: неба зь сіняга перафарбавалася ў шэрае, а сам ён стаяў на вуліцы з заплечнікам за сьпіною, быццам зранку, калі ён ідзе ў школу. Праўда, звычайна ён ішоў не адзін, а з Алісаю, і неба заўсёды было сінім… Зараз жа ён быў адзін. Адзін, пад шэрым небам.
Выйшаўшы з двара хлопец заўважыў на аўтамабільнай дарозе незвычайную цёмна-сінюю пляму. Яна была незвычайная, быццам на дарозе выбухнуў пузыр, поўны такога незвычайнага колеру. Янку здалося, што ён яму вельмі-вельмі знаёмы, і, нечакана, праз момант хлопец страціў прытомнасьць, рухнуўшы проста ў гэтую пляму.
II
Прайшло пяць гадоў. Жыцьцё ішло сваім павольным чынам.
Пасьля таго нечаканага выпадку, Янку не прыйшлося доўга пакутаваць – Аліса хутка знайшлася. Апынулася, што ёй зь сям’ёю прыйшлося пераехаць у іншы раён горада, ну і, суадносна, яна перавялася ў іншую школу. Янка не да канца разумеў, чаму ёй так хутка й нечакана прыйшлося перабірацца, але хутка адкінуў гэтыя думкі, бо ніяк ня мог нарадавацца таму, што зноўку зможа быць разам са сваёй сяброўкай.
Сьвет вярнуўся да яго.
Аднак цяпер яны былі не адны – да іх далучыліся Алісіны сябры з новай школы: Грышка ды Юлька. Дзецюкамі яны былі вясёлымі і, самае што галоўнае, добрымі. Нягледзячы на ўсе хібы няўтульнага зьнешняга сьвету, яны здолелі захаваць людзей у сабе, таму й пасябравалі зь Янкам і Алісай. Таму й зьзяла над імі сіняе неба. 
Сустракаліся цяпер яны ў іншым двары, але новае мейсца не перашкаджала іхным весялосьцям. Ува што гэтая чацьвёра толькі не гуляла…
Яны гулялі ў хованкі, пераўтвараючыся ў розныя прадметы: аднойчы Аліса пераўтварылася ў мячык і, калі Янка знайшоў яе ў такім выглядзе, дзяўчынка выбегла на шырачэзную аўтадарогу, дзе бегала паміж машынаў, каб хлопец не злавіў яе. Яны капалі вялізарныя шахты проста ў двары, адкуль патраплялі ў падзямельле, дзе змагаліся з магічнымі пачварамі й шукалі дыямэнты. Яны будавалі сапраўдны касьмічны карабель, лёталі на ім у космас і вандравалі па шматлікіх розных планетах, дзе зь імі адбылося мноства ўсялякіх вясёлых прыгодаў…
Так і прайшлі гэтыя пяць гадоў: у розных сусьветах, заўсёды побач зь вернымі сябрамі. Але сіняму небу было наканавана нядоўга трываць.
Аліса, Грышка і Юлька ў адзін момант амаль перасталі зьяўляцца ў двары. Колькі б Янка не тэлефанаваў ім, не пісаў, вынік амаль заўсёды быў адзін – цішыня. А калі ж яны й сустракаліся ўсе разам, што адбывалася цяпер ужо зусім рэдка, то сябры вялі сябе па-іншаму, асабліва Аліса. Быццам яны й не былі больш сябрамі.
На сустрэчах яны размаўлялі ў асноўным паміж сабою й выключна пра сваю школу: пра сваіх тамашніх сяброў, пра мерапрыемствы, у якіх яны ўтраіх прымалі актыўны ўдзеў. Грышка і Юлька прымалі ўдзел ва ўсялякіх спартовых мерапрыемствах, а Аліса ажно прымала ўдзел у конкурсе “Міс Акадэмія”…
З кожным днём Янку станавілася ўсё горш. Неба зь сіняга ўсё ўпэўненей перафарбоўвалася ў шэры. 
Аднойчы, калі ён ішоў па гораду, ён убачыў маленькую дзяўчынку, якая хутка выбягала з двара. Перад ёю, падскокваючы, каціўся цёмна-сіні мячык, які хутка апынуўся проста на дарозе. Была гадзіна-пік, і па дарозе, не спыняючыся, як плынь, працякала шматлікая колькасьць машынаў. 
Але дзяўчынка не зьвяртала на іх увагі – яна выбегла за мячыкам проста на дарогу.
Сумневаў не магло быць – постацьцю зьяўлялася маленькая Аліса.
Янка кінуўся ў ейны бок, пабег што было моцы да дарогі, але ня здолеў да яе выбегчы – яму быццам не даваў гэта зрабіць нейкі нябачны бар’ер. Хлопец закрычаў, але закрычаць не атрымлівалася, нібыта ў сьне. Біўшыся аб бар’ер, Янка назіраў за тым, як маленькая дзяўчынка пераўтваралася ў цёмна-сінюю пляму.
***
Урэшце рэшт, Янка вырашыў паразмаўляць з Алісаю. Яму хацелася абмеркаваць што здарылася паміж імі, чаму яны не сябруюць як раней, чаму яна паводзіць сябе так, быццам яны не абяцалі адно адному быць разам назаўжды?
Выказаўшы ёй усё гэта, Аліса паглядзела яго зь неразуменьнем і, нават з доляй пагарды. Падумаўшы трохі, яна сказала:
- Янка, ня ведаю што ты там сабе надумаў, але я такога ніколі не казала.
І ў гэты момант, Янка перастаў успрымаць усё, што было навокал яго: Алісіны незразумелыя зьедлівыя словы, ягоных, цяпер ужо былых сяброў, сваю школу, сваіх бацькоў… І нават сябе, які існаваў усе гэтыя апошнія пяць гадоў. У яго засталося толькі шэрае неба, ён сам і нейкія незразумелыя галасы…

 “Блін, Аліса, ў мяне тут з маніторам праблема, я сёньня не змагу ўвечары пагуляць, прабач.“
“Аліса, хочаш дам табе свой дыяментавы меч? У мяне ўсё роўна яшчэ адзін ёсьць!”
“Я ня ведаю, Грышка, але мне здаецца, што Аліса зараз у выглядзе стула хаваецца…”
“Я знайшоў цябе, Аліса!”
“Аліса, дапамажы!..”
“…Дзе ты, Аліса?”
***
Янка сядзеў на даху свайго шматпавярховага дома. Ён вельмі любіў выходзіць сюды ўначы, як зараз, каб падумаць аб розных рэчах. Зараз як раз быў такі момант.
Розныя галасы размаўлялі, разважалі, крычалі ў ягонай галаве. Але, у адзін момант, пэўны голас выдзеліўся з усіх астатніх. Голас вельмі знаёмы, адначасова далёкі і самы блізкі. Самы блізкі, што ёсьць у гэтым сьвеце.
“Я тут, Янька.”
Голас належыў той, яшчэ маленькай Алісе. Хлопец адразу пазнаў яго.
- Аліса… Ты напраўду тут? Ты мяне ня кінула?
“Канешне не. Я ніколі цябе не кідала. Я заўсёды была поруч…”
- Тады чаму ты мне сёньня нагаварыла столькі брыдкіх рэчаў?...
У адказ цішыня.
“Янька, я ведаю спосаб, як нам назаўсёды застацца разам.”
- Так?! – усхвалявана выкрыкнуў хлопчык, - І як жа?
“Я з табою вельмі дрэнна абышлася, Янька. Мне варта вярнуць твой давер. Памятаеш, мы раней гулялі ў такую гульню, яна, здаецца, называлася «падзеньне на давер».”
- Так, траст фол, я памятаю!
“Тады давай так.”
Постаць маленькай дзяўчынкі зьявілася на краю даха.
“Калі я цябе лаўлю – мы застаемся разам на заўсёды. Добра?”
Янка, сумна ўсьміхнуўшыся, устаў на ногі і пакрочыў да дзяўчынкі.
- Тут і думаць няма чаго, ты заўсёды мяне лавіла.
“Ну тады нам засталося няшмат, каб узьяднацца назаўжды.”
Янка разьвярнуўся да дзяўчынкі спіною.
- Аліса, цяпер мы заўсёды будзем разам?
“Так. Разам назаўжды.”
…Янка паляцеў уніз, і, чакаючы на тое, як ён апынецца у Алісіных улоньнях, ён бачыў, як цёмна-шэрае неба ўсё цалкам перафарбоўвалася ў сіняе.
Ён адчуў дотык ейных рук.

Падслуханая размова ў сталоўцы Акадэміі
	- М, дарэчы, ня ведаеце чаго Аліса сёньня не прыйшла.
	- Не-а, а чо?
	- У мяне ёсьць адна здагадка. Бачылі сёньня навіны, як нейкі чэл уначы з даху ляснуўся?
	- Ага, жах нейкі шчыра кажучы…
	- Дык вось, на форумах старонку ягоную знайшлі у нейкай сацсетцы там… Я зайшоў, і пабачыў, што ў яго і Аліса, і Юля і нават Рыгор у сябрах!
	- Ого! Сур’ёзна?
	- Ага. Ну вось, і я памятаю, як яны мне ўтраіх расказвалі пра тое, што да паступленьня ў Акадэмію яны адно аднаго толькі ў інэце ведалі, ды й стасаваліся ў цэлым ў асноўным толькі ў сеціве… Дык гэта, я думаю, іхны сябар адтуль. Так, памятаю, што Аліса расказвала што даўно зь ім знаёмая, гадоў… здаецца, што пяць.
	- Вось табе й прывітаньне зь мінулага…
	- Казала яшчэ што нармальны чэл быў бы, калі б ня быў інфантыльным і ў сеціве б не захраснуў. Яны ўтраіх здолелі перарасьці гэта неяк, а ён відаць, застаўся толькі на ўзроўні дзіцяці.
	Пачуўшы размову, адзін з тых, хто сядзеў за сталом дастаў з вуха навушнік і сказаў:
	- Я зь ім вучыўся ў адной школе. Памятаю, сарамлівы быў хлопчык, зьдзекваліся зь яго, ды зь сяброўкі ягонай. Дзеці істоты жорсткія. А ён усё сваю гэтую сяброўку абараняў. А потым, о, гэта як раз пяць гадоў таму было, ягоную сяброўку машына зьбіла, а яго самога на хатняе навучаньне перавялі. А потым і я ў іншую школу перайшоў…
	- Ха. Шкада канешне яго. І Алісу шкада. Як яна гэтаму дасьць рады…

